text: আপডেট: ২৭ মে ২০২০ - ১৪:০০ | প্রকাশিত: ২৭ মে ২০২০ - ১৩:৩৭
  সংগ্রাম অনলাইন ডেস্ক: গজারিয়া উপজেলায় ঢাকা-চট্টগ্রাম মহাসড়কে মাইক্রোবাস নিয়ন্ত্রণ হারিয়ে খাদে পড়ে তিনজন নিহত হয়েছেন। এ ঘটনায় আহত হয়েছেন আরও আটজন।
  বুধবার সকালে উপজেলার বাউশিয়ার পাখির মোড় এলাকায় এ দুর্ঘটনা ঘটে।
  নিহতরা হলেন- গাইবান্ধার মৃত আব্দুল জাব্বারের ছেলে মো. কাসির (৩৫), মৃত আব্দুল কুদ্দুসের ছেলে আলম বাদশা (২৫) ও ইদু মিয়ার ছেলে মো. ইমরান (২২)।
  দুর্ঘটনায় আহত আটজনকে ভবেরচর স্বাস্থ্য কমপ্লেক্সে ভর্তি করা হয়েছে।
  ভবেরচর পুলিশ ফাঁড়ির ইনচার্জ নাসির উদ্দিন মজুমদার জানান, কুমিল্লা থেকে ঢাকাগামী একটি মাইক্রোবাস বাউশিয়ার পাখির মোড়ে সেতু থেকে নামার সময় নিয়ন্ত্রণ হারিয়ে মহাসড়কের পাশে খাদে পড়ে যায়। এতে ঘটনাস্থলে দুজন এবং হাসপাতালে নেয়ার পর আরও একজন মারা যান।
  হতাহতরা সবাই গাইবান্ধার বাসিন্দা। তবে এদের মধ্যে কোনো আত্মীয়তার সম্পর্ক আছে কি না তা তাৎক্ষণিকভাবে জানাতে পারেননি নাসির উদ্দিন।